ผถห.MACO อนุมัติแผนซื้อ “ฮัลโล บางกอกฯ”-เพิ่มทุน PP ดึง PLANB เข้าถือหุ้น
ผถห.MACO อนุมัติแผนซื้อ “ฮัลโล บางกอกฯ”-เพิ่มทุน PP ดึง PLANB เข้าถือหุ้น
ผถห.MACO อนุมัติแผนซื้อ “ฮัลโล บางกอกฯ”-เพิ่มทุน PP ดึง PLANB เข้าถือหุ้น
15 ม.ค. 2563

บริษัท มาสเตอร์ แอด จำกัด (มหาชน) หรือ MACO ได้จัดการประชุมวิสามัญผู้ถือหุ้นครั้งที่ 1/2563 เมื่อวันที่ 14 ม.ค.63 มีมติสำคัญดังต่อไปนี้
1.อนุมัติการเข้าซื้อหุ้นสามัญในบริษัท ฮัลโล บางกอก แอลอีดี จำกัด (Hello LED) ซึ่งเป็นรายการได้มาซึ่งสินทรัพย์ของบริษัทจากผู้ถือหุ้นเดิม ได้แก่ บริษัทวินฮาร์เวส อินเตอร์แนชชั่นแนล ลิมิเต็ด (ผู้ขาย) และหรือบุคคลที่ผู้ขายจะได้กำหนด โดยบุคคลดังกล่าวไม่ใช่บุคคลที่เกี่ยวโยงกัน โดยการเข้าซื้อหุ้นเดิมจำนวน 500,000 หุ้น คิดเป็นสัดส่วนร้อยละ 50 ของจำนวนหุ้นทั้งหมดของ Hello LED ในราคาหุ้นละ 3,900 บาท คิดเป็นจำนวนทั้งสิ้น 1,950,000,000 บาท
2.อนุมัติการเพิ่มทุนจดทะเบียนของบริษัทจำนวน 108,000,000 บาท จากทุนจดทะเบียนจำนวน 570,753,372.80 บาท เป็นจำนวน 678,753,372.80 บาท โดยการออกหุ้นสามัญเพิ่มทุนจำนวน 1,080,000,000 หุ้น มูลค่าหุ้นที่ตราไว้หุ้นละ 0.10 บาท เพื่อรองรับการออกและเสนอขายหุ้นสามัญเพิ่มทุนให้แก้ PLANB
3.อนุมัติการเออกและเสนอขายหุ้นสามัญเพิ่มทุนของบริษัทจำนวนไม่เกิน 1,080,000,000 หุ้น มูลค่าที่ตราไว้หุ้นละ 0.10 บาท ให้แก่ บริษัท แพลน บี มีเดีย จำกัด (มหาชน) หรือ PLANB ในราคาเสนอขายหุ้นละ 1.4381 บาท คิดเป็นมูลค่ารวมทั้งสิ้น 1,553,148,000 บาท ซึ่งเป็นการเสนอขายหลักทรัพย์ให้แก่บุคคลในวงจำกัด และรายการเกี่ยวโยงกันของบริษัท ทั้งนี้ราคาเสนอขายหุ้นสามัญเพิ่มทุนเป็นราคาเสนอขายที่ผู้ถือหุ้นมีมติกำหนดราคาเสนอขายไว้อย่างชัดเจน และราคาที่เสนอขายเป็นราคาที่เท่ากับราคาตลาด
ทั้งนี้ในการพิจารณาราคาตลาด บริษัทได้ใช้ราคาซื้อขายถัวเฉลี่ยน้ำหนักของหุ้นบริษัทในตลาดหลักทรัพย์แห่งประเทศไทย ย้อนหลัง 7 วันทำการติดต่อกันก่อนวันที่คณะกรรมการมีมติให้เสนอวาระต่อที่ประชุมผู้ถือหุ้นเพื่อขออนุมัติให้บริษัท เสนอขายหุ้นสามัญเพิ่มทุนดังกล่าว คือระหว่างวันที่ 18 ต.ค. ถึง 29 ต.ค. ซึ่งจะเท่ากับ 1.4381 บาท ดังนั้นการออกและเสนอขายหุ้นสามัญเพิ่มทุนให้แก่ PLANB ดังกล่าวไม่ถือเป็นการเสนอขายหุ้นออกใหม่ในราคาต่ำตามประกาศคณะกรรมการกำกับตลาดทุน ที่ ทจ.72/2558 เรื่องการอนุญาตให้บริษัทจดทะเบียนเสนอขายหุ้นที่ออกใหม่ต่อบุคคลในวงจำกัด
ล่าสุด ที่ประชุมผู้ถือหุ้นมีมติอนุมัติให้เข้าลงทุน 50.0% ในบริษัท ฮัลโล บางกอก แอล อี ดี จำกัด หรือ Hello Bangkok LED ด้วยเงินลงทุน 1,950 ล้านบาท และมีมติอนุมัติให้เสนอขายหุ้นสามัญเพิ่มทุนของบริษัทฯ (Private Placement) 1,080 ล้านหุ้น ราคา 1.44 บาท ต่อหุ้น  คิดเป็นมูลค่ารวมทั้งสิ้น 1,553 ล้านบาท ให้กับ บริษัท แพลน บี มีเดีย จำกัด (มหาชน) หรือ PLANB พร้อมทั้งอนุมัติการเข้าทำสัญญาบริหารจัดการเพื่อบริหารสื่อโฆษณาของบริษัทฯ และ/หรือบริษัทย่อยของบริษัทฯ กับ PLANB
ด้านนาย พุน ฉง กิต ประธานเจ้าหน้าที่บริหาร กล่าวว่า “บริษัทเชื่อมั่นว่าทิศทางการบริหารงานที่มุ่งไปนี้จะสร้างความแข็งแกร่งให้กับ MACO ได้อย่างยั่งยืน ซึ่งสินทรัพย์สื่อในประเทศที่อยู่ภายใต้การบริหารจัดการโดย บริษัท แพลนบี มีเดีย จำกัด (มหาชน) (PLANB) จะสร้างความปลอดภัยต่อธุรกิจในประเทศของของเราได้เป็นอย่างดี
รวมถึงการซื้อหุ้นใน บริษัท ฮัลโล บางกอก แอลอีดี จำกัด และการออกหุ้นให้กับ PLANB คือการแสดงความเชื่อมั่นในความสามารถของ PLANB ที่จะสามารถสร้างประโยชน์จากสินทรัพย์สื่อกลางแจ้งทั้งหมด ทั้งการนำเสนอสื่อและสร้างเนื้อหาการโฆษณาที่มีมูลค่ามากขึ้น โดยการทำธุรกรรมข้างต้นนี้จะผลักดันให้ MACO เป็นเจ้าของสื่อโฆษณากลางแจ้งที่มากที่สุดในประเทศไทยผ่านการบริหารด้วยมืออาชีพอย่าง PLANB ส่วน MACO จะมุ่งเน้นการขยายธุรกิจและทำตลาดในต่างประเทศ โดยเฉพาะภูมิภาคอาเซียนได้อย่างเต็มกำลัง”
 